拉舒福特淪為箭靶 今夏離隊大家都好
2024年04月22日 21:05
東網電視
更多新聞短片
拉舒福特淪為箭靶。(Getty Images)
曼聯驚險晉級英足盃決賽,賽後全隊遭球迷柴台,其中拉舒福特淪為箭靶,遭受球迷洗版式攻擊,據報曼聯正物色新前鋒,而巴黎聖日耳門一直有意簽入拉舒福特,更有分析指拉舒福特今夏離隊,符合各方利益。
拉舒福特去年續約,合約長達5年,周薪加到32.5萬鎊(約318萬港元),但表現同續約前判若兩人,進攻啞火,狀態持續低迷,球迷對佢愈嚟愈不滿,而今場英足盃對高雲地利,上陣97分鐘交出5次射門,錯失1次單刀機會,17次失控球權,表現令人失望,即使球隊僥倖晉級,現場對「福仔」仍然噓聲陣陣。
賽後大批球迷擁到曼聯官網洗版,喪鬧拉舒福特表現差劣,有球迷指其表現一無是處,亦有指佢周薪35萬鎊(32.5萬鎊),但表現屬「災難」,更有球迷直接叫佢去巴黎(巴黎聖日耳門)。
《曼徹斯特晚報》隨隊記者Samuel Luckhurst認為,拉舒福特今夏離隊,符合各方利益。拉舒福特現時身價為6,000萬歐元,比去年續約時嘅8,000萬歐元已下跌2,000萬歐元,並可能繼續下跌,據報巴黎聖日耳門打算斟介拉舒福特,以取代基利安麥巴比位置,曾開價7,500萬歐元但未能成功,分析認為曼聯應認真考慮巴黎聖日耳門報價。若拉舒福特離隊,曼聯已鎖定士砵亭前鋒基奧基尼斯為代替人選。